Шу пашэм и гъуэгу
КIыщокъуэ Алим и тхыгъэхэращ къэбэрдей литературэм и цIэр къэрал псом щызыгъэIуар. Ар хэт дежкIи гурыIуэгъуэщ, нэрылъагъущ. Ди литературэм зи лъабжьэр куу, зи пщIэр лъагэ художественнэ хъугъуэфIыгъуэ хъуамэ, ар, псом япэрауэ, зи фIыщIэр КIыщокъуэ Алимщ.
КIыщокъуэ Алим (22.07.1914 - 29.01.2001)
Алим ящыгуфIыкI зэпытащ ди литературэм къыщIэтаджэ щIэблэхэм, лъэкI къигъэнакъым, ахэр иущиин, гъуэгу захуэ тригъэувэн щхьэкIэ. Ди литературэм нобэ щылажьэ дэтхэнэри къыщIэтэджащ шу пашэм и щапхъэм.
Щапхъэ хъун мащIэ къызэринэкIакъым КIыщокъуэ Алим. Къалэмыр нобэ зыгъабзэ дэтхэнэми и къалэнщ ди литературэм лъэбакъуэщIэ иригъэчыныр. Алим щIэблэм къахуигъэна уэсятщ ар — шу пашэм и гъуэгум зэрыпащэн гуащIэрэ зэфIэкIрэ зыбгъэдэлъырщ, абы щIэкъурщ КIыщокъуэм и щапхъэм, и фэеплъым хуэфащэ щIэблэр. Ди лъэпкъ щэнхабзэ псор адыгэлI телъыджэм и гуащIэдэкIым лъагэ дыдэ дэхъуащ. Ар нэхъри Iэтынырщ Алим и ужь къина псори зыхуэлэжьэн хуейр.
Къэрмокъуэ Хьэмид.
ЩIышылэм и 29-р КъБР-м и цIыхубэ усакIуэ, УФ-м, КъБР-м я Къэрал саугъэтхэр зрата,
Социалист Лэжьыгъэм и ЛIыхъужь КIыщокъуэ Алим и фэеплъ махуэщ
2013 гъэм щIышылэм и 29-м сыхьэт 12-м Налшык къалэм и щIыналъэ администрацэм и унэм и деж (КIыщокъуэм и уэрам, 70) КъБР-м и цIыхубэ усакIуэ, УФ-м, КъБР-м я Къэрал саугъэтхэр зрата, Социалист Лэжьыгъэм и ЛIыхъужь КIыщокъуэ Алим Пщымахуэ и къуэм и фэеплъым удз гъэгъахэр тралъхьэнущ. КIыщокъуэ Алим 2001 гъэм щIышылэм и 29-м Москва щылIащ икIи Щхьэлыкъуэ къуажэм щыщIалъхьащ.
Бгъэдэлъа зэчиишхуэм, лъэпкъ хъугъуэфIыгъуэхэр гъэбэгъуэным емызэшыжу зэрилэжьам папщIэ КIыщокъуэ Алим пщIэрэ щIыхьрэ къыхуахьащ, цIыхухэм фIыуэ ялъэгъуащ. Абы и лирикэмрэ прозэмрэ къэбэрдей литературэр ину яIэтащ икIи дунейпсо литературэм и Iыхьэ ящIащ.
Гъэ къэс щIышылэм и 29-м КIыщокъуэ Алим и фэеплъым деж республикэм щэнхабзэмкIэ, гъуазджэмкIэ и лэжьакIуэхэр, жылагъуэ, политикэ лэжьакIуэхэр, абы и IэдакъэщIэкIхэр фIыуэ зылъагъухэр щызэхуос.
